Zuma-saak: Vervolging van joernalis is ‘intimidasie’Oudpres. Jacob Zuma (Foto: Jerome Delay / POOL / AFP) Die dagvaarding wat deur oudpresident Jacob Zuma se regspan aan ŉ News24-joernalis beteken is, is ŉ duidelike geval van intimidasie wat uitsluitlik bedoel is om haar stil te maak. Só sê die Suid-Afrikaanse Redakteursforum (Sanef) nadat Zuma se regspan die nodige hofstukke ingedien het om adv. Billy Downer SC en Karyn Maughan, ŉ verslaggewer van News24, privaat te vervolg vir die publikasie van besonderhede rakende sy gesondheid. Die oudpresident beskuldig Downer daarvan dat hy die Nasionale Vervolgingswet oortree het deur beëdigde verklarings met inligting oor sy gesondheid aan Maughan te laat uitlek. Volgens Sanef is die inligting wat deur Maughan gepubliseer is van openbare rekord en nie vertroulik nie. “Sanef is van mening dat die voortsetting van dié aangeleentheid deur private vervolging nie net wraaksugtig is nie, maar bedoel is om Maughan en ander joernaliste te intimideer. “Daar moet kennis geneem word dat Maughan, as joernalis, die genoemde berig geskryf het na aanleiding van ŉ brief van brigadier-generaal Mcebisi Mdutywa wat die gevangenis en vervolgingsowerhede oor Zuma se gesondheid ingelig het. Zuma se regspan het sedert verlede jaar beweer Downer het hierdie brief aan Maughan laat uitlek, ŉ onakkurate bewering.” Sanef het beklemtoon dat dokumente openbare rekord is sodra dit by die hof ingedien is. “Dié jongste stap deur Zuma se regspan moet veroordeel word, en beskou word as intimidasie nie net teenoor Maughan nie, maar ook ander joernaliste. “Aangesien dit ŉ duidelike aanval op mediavryheid is, beoog Sanef om News24 ten volle te ondersteun en oorweeg dit om hom as amicus curiae by die saak aan te sluit.”